RO Jurnalul Oficial al Uniunii Europene C 56/13

Publicarea unei cereri de modificare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2011/C 56/09

Prezenta publicare conferă dreptul de opoziție la cererea de modificare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE MODIFICARE

REGULAMENTUL (CE) NR. 510/2006 AL CONSILIULUI

CERERE DE MODIFICARE ÎN TEMEIUL ARTICOLULUI 9

„AZEITES DO RIBATEJO”

NR. CE: PT-PDO-0117-0219-09.01.2006

IGP ( ) DOP ( X )

1. Rubrica din caietul de sarcini care face obiectul modificării:

—  Denumirea produsului — Descrierea produsului — Aria geografică —  Dovada originii —  Metoda de obținere —  Legătura —  Etichetarea —  Cerințele naționale —  Altele (de precizat)

2. Tipul modificării (modificărilor):

— Modificare a documentului unic sau a fișei-rezumat —  Modificare a caietului de sarcini al DOP sau al IGP înregistrate, pentru care nu s-a publicat niciun document unic și nicio fișă-rezumat —  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări):

3.1. Descrierea produsului:

1. Includerea soiului Cobrançosa – o cultură importantă în regiune și care produce uleiuri al căror gust și aromă nu schimbă caracteristicile uleiurilor tradiționale, apreciate de secole în regiunea Ribatejo. A fost efectuat un studiu care a demonstrat că adăugarea uleiului din soiul Cobrançosa la uleiul provenit din soiul Galega Vulgar nu conduce la pierderea caracteristicilor chimice și senzoriale ale „Azeite do Ribatejo”.

2. Modificarea și stabilirea compoziției varietale a uleiurilor, conform următoarelor specificații: — Galega Vulgar și/sau Lentisca, într-o proporție de minimum 55 % (aceste două soiuri, împreună sau separat, trebuie să reprezinte minimum 55 % din total); — Cobrançosa, într-o proporție de maximum 45 %; — alte soiuri, într-o proporție de maximum 5 %; — excluderea în totalitate a soiului Picual. Notă: ca urmare a acestor modificări, aria geografică nu mai este împărțită în două subregiuni.

3. Modificarea anumitor parametri chimico-fizici, ca rezultat al modificărilor legislative cu caracter general și al efectuării unor studii mai aprofundate referitoare la produs și la caracteristicile sale.

4. Optimizarea definiției caracteristicilor organoleptice ale uleiurilor de măsline protejate de denumirea de origine „Azeites do Ribatejo”.

3.2. Aria geografică:

Din aria geografică sunt excluse anumite orașe, comune și freguesias (diviziuni teritoriale) în care s-a constatat un declin al oleiculturii și implicit o pierdere a caracteristicilor specifice ale uleiurilor de măsline.

Confirmarea includerii anumitor freguesias aparținând comunei Rio Maior, care printr-o eroare nu apăreau pe lista inițială, deși figurau în documentația ilustrată (harta ariei geografice).

Dispariția divizării ariei geografice în două subregiuni, datorită lipsei de argumente tehnice: într-adevăr, soiul Lentisca este cultivat în întreaga regiune.

FIȘĂ-REZUMAT

REGULAMENTUL (CE) NR. 510/2006 AL CONSILIULUI

„AZEITES DO RIBATEJO”

NR. CE: PT-PDO-0117-0219-09.01.2006

DOP ( X ) IGP ( )

Această fișă-rezumat prezintă, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Gabinete de Planeamento e Políticas Adresă: Rua Padre António Vieira 1 1099-073 Lisboa PORTUGAL Tel. +351 213819300 Fax +351 213876635 E-mail: Gpp@gpp.pt

2. Grup:

Denumire: Associação dos Agricultores do Ribatejo Adresă: Rua de Santa Margarida 1-A 2000-114 Santarém PORTUGAL Tel. +351 243323794 / 327444 Fax +351 243322829 E-mail: geral@aaribatejo.pt Componență: Producători/prelucrători ( X ) Alte categorii ( )

3. Tip de produs:

Clasa 1.5. Uleiuri și grăsimi (unt, margarină, uleiuri etc.)

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Azeites do Ribatejo”

4.2. Descriere:

Prin denumirea „Azeites do Ribatejo” sunt desemnate materiile grase lichide obținute din fructul măslinului Olea Europaea L., extrase prin procedee exclusiv mecanice din măsline aparținând soiurilor Galega Vulgar, Lentisca și Cobrançosa, provenite din livezi de măslini situate în aria geografică de producție.

Uleiurile de măsline protejate prin denumirea de origine „Azeites do Ribatejo” prezintă următoarele caracteristici (în rezumat):

Aciditate: Extravirgin – max. 0,8 %; Virgin – max. 1,5 %

Indice de peroxid: max. 15 meq O2/kg

Absorbanță: K 232 nm – max. 2,00; K 270 nm – max. 0,20; ΔK – max. 0,01

Culoare: lungimea de undă dominantă (λ) – 577-578 nm

Trilinoleină: max. 0,2 %

Acizi grași trans (%): oleici – max. 0,03; translinoleici + translinolenici – max. 0,03

Alcooli alifatici: max. 300 mg/kg

Steroli (%): — Colesterol < 0,5 — Brasicasterol ≤ 0,1 — Campesterol ≤ 4,0 — Stigmasterol < campesterol — β-sitosterol ≥ 93,0 — Δ7-stigmasterol ≤ 0,3

Steroli totali: min. 1 000 mg/kg

Eritrodiol + uvaol: max. 4,5 %

Ceară: max. 250 mg/kg

Sunt stabiliți de asemenea parametrii pentru acizii grași și pentru trigliceride.

Uleiurile de măsline protejate prin denumirea de origine „Azeites do Ribatejo” se caracterizează printr-un gust fructat mediu, deopotrivă verde și copt, cu note de măr și printr-o culoare galben-aurie, uneori cu reflexe verzui. Pentru a putea beneficia de denumirea „Azeites do Ribatejo”, uleiurile de măsline virgine sau extravirgine trebuie să aibă o medie a defectelor egală cu zero. În plus, vor fi respinse toate uleiurile de măsline care prezintă caracteristici organoleptice diferite de caracteristicile tipice ale soiurilor autorizate.

4.3. Aria geografică:

Aria geografică de producție, prelucrare, și ambalare se limitează la următoarele orașe și comune: Abrantes, Alcanena, Alcobaça (doar următoarele freguesias: S. Vicente de Aljubarrota și Turquel), Alvaiázere, Azambuja (doar freguesia Vila Nova de S. Pedro), Cartaxo (doar următoarele freguesias: Cartaxo, Ereira, Pontével și Vale da Pinta), Constância, Entroncamento, Ferreira do Zêzere, Gavião, Golegã, Ourém (doar următoarele freguesias: Alburitel, Atouguia, Caxarias, Cercal, Espite, Fátima, Formigais, Freixianda, Gondemaria, Matas, Na Sa da Misericórdia, Na Sa da Piedade, Olival, Rio de Couros și Seiça), Porto de Mós (doar următoarele freguesias: Alcaria, Alvados, Arrimal, Juncal, Mendiga, Pedreiras, S. Bento și Serro Ventoso), Rio Maior (doar următoarele freguesias: Alcobertas, Arruda dos Pisões, Assentiz, Azambujeira, Fráguas, Malaqueijo, Marmeleira, Outeiro da Cortiçada, Ribeira de S. João, Rio Maior, S. João da Ribeira și S. Sebastião), Santarém, Sardoal, Tomar, Torres Novas și Vila Nova da Barquinha.

4.4. Dovada originii:

Pe lângă caracteristicile specifice ale produsului, a fost instituit un sistem de trasabilitate. Toți operatorii, indiferent de funcția exercitată (oleicultori, morari sau ambalatori) trebuie să se supună sistemului de control și certificare. Pentru fiecare producător autorizat de „Agrupamento Produtores Gestor da DOP” pentru a utiliza DOP „Azeites do Ribatejo” este redactat un registru descriptiv, care conține informații actualizate cu privire la proveniența măslinelor utilizate, condițiile reale în care acestea sunt produse/livrate, precum și tehnologiile de morărit și de ambalare utilizate. În ceea ce privește cultivatorii de măsline, se efectuează controale în timpul perioadei de aplicare a tratamentelor, al perioadei de creștere și, în special, al perioadei de recoltare, la intervale corespunzătoare. În ceea ce privește morarii și ambalatorii, se efectuează controale în timpul perioadelor de extracție, depozitare și ambalare a produsului. Sistemul de control instituit este aplicat pe parcursul întregului proces, fiecare ambalaj de „Azeites do Ribatejo” fiind identificat în mod adecvat prin aplicarea mărcii de certificare corespunzătoare numerotate, care garantează trasabilitatea produsului pe parcursul întregului proces de producție. Utilizarea mărcii DOP este autorizată doar pentru uleiurile de măsline virgin și extravirgin care prezintă caracteristicile descrise mai sus și al căror proces de producție face obiectul controlului.

4.5. Metodă de obținere:

Uleiurile de măsline protejate de denumirea de origine „Azeites do Ribatejo” sunt obținute prin extracție din fructe de Olea Europaea L., exclusiv prin mijloace mecanice, în mori situate în aria geografică de producție delimitată. Sunt respectate toate bunele practici în ceea ce privește, printre altele, cultivarea, tratamentele fitosanitare, metoda de recoltare, transportul și prelucrarea/ambalarea. Este permisă utilizarea în exclusivitate a măslinelor aparținând următoarelor soiuri, care provin din plantațiile situate în aria geografică delimitată, în proporțiile următoare: Galega Vulgar și/sau Lentisca – minimum 55 %, Cobrançosa – maximum 45 %. Este permisă utilizarea altor soiuri (cu excepția soiului Picual, care este interzis), în proporție de maximum 5 %. Nu sunt permise nici metodele de extracție secundare, nici utilizarea enzimelor sau a talcului. Uleiurile virgine și extravirgine sunt ambalate în recipiente adecvate și etichetate în mod corespunzător. Toate operațiunile descrise mai sus sunt efectuate în aria geografică delimitată, deoarece produsul este un amestec și odată ce uleiurile au fost amestecate ele nu mai pot fi separate sau identificate. Aceasta este, prin urmare, metoda cea mai adecvată de a efectua controalele, evitându-se recurgerea la soluțiile de verificare a continuității lanțului de trasabilitate al produsului, garantând astfel consumatorului originea, calitatea și autenticitatea produsului.

4.6. Legătură:

Livezile de măslini sunt localizate în regiunea Ribatejo, care beneficiază de condiții agro-climatice marcat mediteraneene, cu veri calde, uscate și cu soluri predominant calcaroase. Ținând seama de rolul important pe care l-a jucat de-a lungul istoriei regiunii Ribatejo, cultivarea măslinelor și-a lăsat amprenta asupra tradițiilor locale, mărturie stând numeroasele rețete gastronomice regionale care folosesc uleiul de măsline. Pe lângă legătura istorică și socioculturală, uleiurile de măsline protejate de denumirea de origine „Azeites do Ribatejo” au caracteristici senzoriale și chimice bine definite, care le diferențiază de alte uleiuri. Deși soiurile utilizate nu aparțin în exclusivitate regiunii, proporția specifică de soiuri de măsline din compoziție, precum și ecosistemul sunt factorii decisivi care duc la obținerea uleiului de măsline cu caracteristicile prezentate mai sus.

4.7. Organism de control:

Denumire: Certis Adresă: Rua Diana de Liz, Horta do Bispo Apartado 320 7006 Évora PORTUGAL Tel. +351 266769564 Fax +351 266769566 E-mail: —

4.8. Etichetare:

Pe etichetă trebuie să figureze mențiunea „Azeites do Ribatejo – Denominação de Origem Protegida” și logoul comunitar corespunzător. Eticheta trebuie să conțină, de asemenea, marca de certificare, care trebuie să indice denumirea produsului și mențiunea adecvată, denumirea organismului de control și numărul de serie (codul numeric sau alfanumeric care asigură trasabilitatea produsului). Numele sau denumirea firmei și adresa producătorului nu pot fi în nici un caz înlocuite cu numele oricărei alte entități, nici chiar în cazul în care entitatea respectivă își asumă responsabilitatea pentru produs, sau îl comercializează. Denumirea comercială „Azeites do Ribatejo – DOP” nu poate fi completată de nicio altă mențiune sau indicație, nici chiar de marca distribuitorului sau alte mărci.

(1) JO L 93, 31.3.2006, p. 12.